En mand hørte ved 23-tiden et mistænkeligt højt brag, da han befandt sig på Hjulmagervej i Aalborg. Kort efter så han en mand løbe ned til en ventende kassebil, der kørte fra stedet i høj fart. Resolut satte han efter i sin egen bil og fik alarmeret politiet, der sendte en patrulje afsted på mandens anvisninger. Ved genbrugspladsen på Over Kæret fik patruljen bragt varebilen til standsning. - I bilen var der tre mænd, som blev anholdt. Det viste sig, at der havde været indbrud i en virksomhed tilbage på Hjulmagervej, og de er derfor sigtet for indbrud, fortæller vagtchef Per Jørgensen, der roser anmelderen. - Han var skarp og frisk på den og har gjort et godt stykke arbejde, siger Per Jørgensen. Der tages yderligere stilling til anklagerne mod de tre anholdte i løbet af formiddagen.

Opsummering:
En snarrådig anmelder stak efter en bil i høj fart og serverede tre indbrudstyve for politipatrulje.